ברטה ARX160

ברטה ARX160 הוא רובה סער מודולרי שמפותח ומיוצר על ידי חברת הנשק האיטלקית ברטה. הנשק, המשתמש בקליבר 5.56x45 מ"מ נאט"ו, פותח במקור עבור הצבא האיטלקי כחלק מתוכנית "חייל העתיד" שלה, ויצא לשוק כמוצר עצמאי ב-2008 יחד עם מטול הרימונים GLX160 שאף הוא פותח במקור עבור תוכנית "חייל העתיד" וניתן להרכיבו מתחת לקנה הרובה או להשתמש בו אד הוק כנשק בפני עצמו בנפרד מהרובה.

בשלהי 2015 הציגה ברטה את רובה הקרב/קלעים ARX200, וריאציה של הרובה המשתמשת בקליבר 7.62x51 מ"מ נאט"ו.

 היסטוריה 
הנשק פותח במקור עבור הצבא האיטלקי כחלק מתוכנית "חייל העתיד" (Soldato Futuro) שלה, ונועד להחליף את רובה ה-AR70/90 משנות ה-70 כרובה השירות הסטנדרטי של הכוחות המזוינים של איטליה. הנשק פותח בהתחלה כשדרוג של ה-AR70/90 עם שיפור באיכות חומרי הבנייה ומספר תכונות חדשות שלא היו קיימות ב-AR70/90. מאוחר יותר, הציגה ברטה אב-טיפוס עדכני יותר, שכלל קת שאמנם לא הייתה מתקפלת כבמוצר הסופי אך היה ניתן להתאים את אורכה על ידי פתיחתה/סגירתה, וידית דריכה שהורכבה על חלקו העליון, שהתגלתה כלא נוחה במיוחד ועל כן הוזזה לצידו השמאלי. לאחר מספר שינויים נוספים הוצגה הגרסה הסופית של המוצר, שייקרא ARX160, ונועד להחליף את כל שלוש הגרסאות של ה-AR70/90 שהצבא האיטלקי השתמש בהן עד כה.

ב-2008 הזמין הצבא האיטלקי תחילה כ-800 יחידות מהרובה לניסיון עבור חיילי הצבא ששרתו באפגניסטן. ב-2010 הזמין הצבא האיטלקי כ-11,000 יחידות נוספות, וב-2012 הוזמנו 10,000 יחידות. בין 2008 ל-2014 נכנסו לשירות כ-30 אלף יחידות מהרובה שחולקו ליחידות צבא היבשה, חיל האוויר, חיל הים והכוחות המיוחדים.

ב-2012 נכנסה לשירות גרסת A2 של הרובה, שהיא הגרסה שנמצאת בשירות פעיל בצבא כיום. באותה השנה הציגה ברטה ערכת הסבה של הרובה לקליבר 7.62x39 מ"מ מזרחי המאפשרת לרובה לקבל גם מחסניות של קלאצ'ניקוב.

ב-2013 הציגה ברטה את גרסת A3 עם שיפורים לעיצוב המקורי, וביניהם שיפורים במתפסי הרובה המאפשרים זרימת אוויר טובה יותר לקנה ומסילת פיקטיני נוספת מתחת למתפסים, ועיצוב משופר לידית האחיזה.

ב-2014 משרד ההגנה האיטלקי העניק לחברת ברטה תקציב של כ-2.7 מיליון דולר לצורך פיתוח גרסת ה-ARX200 בקליבר 7.62x51 מ"מ מתוך כוונה להזמין כ-1170 יחידות מהרובה לשימוש כרובה קלעים. הרובה נכנס לשירות ב-2015, לאחר שעבר מבחני עמידות בתנאי קיצון (טמפרטורות קיצוניות, גשם, מי-ים, אבק ובוץ) ובתנאים מבצעיים.

 גרסאות 
ממוזער|ברטה ARX160 A3 עם מסילת פיקטיני ארוכה יותר בתחתית המתפסים
 ARX160: הגרסה הראשונה. משתמשת בקליבר 5.56 מ"מ, ובכך מאפשר שימוש במחסניות STANAG סטנדרטיות של רובה M-16. לרובה יש נצרה אמבידקסטרית, המאפשרת תפעול גם עבור יורה ימני וגם עבור יורה שמאלי, מסילות פיקטיני מעל המכלול ולאורך הקנה ועל חלקם השמאלי והימני של המתפסים (ומסילה קטנה יותר בתחתית המתפסים) המאפשרת חיבור אמצעים אופטיים, ידיות ושאר שפצורים. הקנה ניתן להחלפה מהירה והוא מוצע באורכים של 305 מ"מ ו-406 מ"מ. קיימת גם ערכת הסבה לקליבר 7.62x39 מ"מ מזרחי המאפשרת לרובה לקבל מחסניות של רובה קלאצ'ניקוב AKM. ערכת ההסבה מחייבת החלפה של הקנה, הבריח, שמורת ההדק ובית המחסנית.
 ARX160 A2: ידועה גם בשם ARX160 SF (ראשי תיבות של Special Forces) לשימוש עבור הכוחות המיוחדים. מרבית העיצוב המקורי של הרובה נשמר כפי שהוא, אך מגיע עם קנה 305 מ"מ בלבד, כולל מסילת פיקטיני ארוכה יותר בחלק התחתון של המתפסים ומגיע בגימור בצבע מדברי.
 ARX160 A3: עיצוב משופר, שמגיע באורכי קנה של 305, 350 ו-406 מ"מ. מגיע עם ידית אחיזה משופרת, ופתחי האוויר בקנה מוקמו מחדש כדי לאפשר זרימת אוויר טובה יותר לקנה ובנוסף הקטינה את משקלו במעט. הארכת מסילת הפיקטיני בחלק התחתון של המתפסים חייבה למקם מחדש את המקום בו מתקינים את כידון הרובה וניתן להתקין עליו הן כידוני רובה סטנדרטיים מדגם M9 והן את כידוני ה-Extrema Ratio Fulcrum E.I החדשים שפותחו עבור יחידות הצנחנים האלפיניסטיות של הצבא.
 ARX100: גרסה לשוק האזרחי (בעיקר בארצות הברית), בעלת מצב ירי בבודדת (חצי אוטומטי) בלבד.
 ARX160 22 LR: גרסה של ה-ARX100 המשתמשת בקליבר .22 ("טוטו").
 ARX200: רובה קרב, המבוסס על ה-ARX160, המשתמש בקליבר 7.62x55 מ"מ נאט"ו ונועד לספק פתרון לכוחות הצבא האיטלקי באפגניסטן שחיפשו פתרון ביניים בין רובה הסער בקליבר 5.56 המיועד לטווחים קצרים יחסית לבין רובי הצלפים הבריחיים לטווחים ארוכים יותר. הצבא האיטלקי מיועד להכניס לשירות שתי גרסאות של הרובה: גרסת רובה קרב, בעלת קת מתקפלת ואפשרות להתקנת מטול רימונים, וגרסת רובה קלעים-צלפים בעלת מצב ירי בבודדת בלבד, קת קבועה, וכוונת ממוחשבת תוצרת Steiner Optics המכילה ציין לייזר, מד שיפוע ומחשב סטייה בליסטית.

 משתמשים 
ממוזער|חייל איטלקי באימון עם ARX160 SF
 : בשימוש הצבא האוקראיני כחלק ממשלוחי נשק שקיבלה במהלך מלחמת רוסיה-אוקראינה.
 : בשימוש הקרביניירי, צבא היבשה, חיל האוויר וחיל הים.
 : בשימוש המשטרה הצבאית, גדוד המבצעים המיוחדים והיחידה המיוחדת המשטרתית (RENEA).
 : גרסאות בקליבר 5.56x45 ובקליבר 7.62x39 נמצאות בשימוש הכוחות המיוחדים והמשמר הנשיאותי.
 : רובי ARX160 ו-ARX160 A3 נרכשו על ידי הצבא על מנת להחליף את רובי הקלאצ'ניקוב AK-74.
 : בשימוש יחידות הפשמרגה.
 : בשימוש המשטרה הפדרלית ומשטרת המטרופולין של גוודלחרה.
 : בשימוש כוחות א-צאעקה ויחידות הקומנדו הימי.
 : בשימוש שירות בתי הסוהר הפולני.
 : הרובה בקליבר 7.62x39 מ"מ מזרחי ומטול הרימונים GLX160 נמצאים בשימוש הכוחות המיוחדים הקזחיים.
 : בתערוכת DIMDEX 2018 חתמה ברטה על חוזה עם קבוצת "ברזאן החזקות" לייצור מקומי של ה-ARX160 וה-ARX-200 לשימוש הכוחות המזוינים של קטר.
 : צבא רומניה בחר ב-ARX160 A3 כרובה השירות של כוחות היבשה על מנת להחליף את רובי ה-PM md. 63 ו-PA md. 86 מבוססי הקלאצ'ניקוב.
 : מספר רובים נצפו בשימוש הכוחות למבצעים מיוחדים של צבא רוסיה.

 ראו גם 
 IWI כרמל

 קישורים חיצוניים 

 Beretta ARX160, באתר Modern Firearms (world.guns.ru)

הערות שוליים

קטגוריה:רובי סער
קטגוריה:אמצעי לחימה איטלקיים